কয়লা উত্তোলনের টেন্ডারে দুর্নীতির অভিযোগে আসানসোল ও কলকাতায় একযোগে তল্লাশি ইডির

আসানসোল: সাতসকালে ফের অ্যাকশন মোডে ইডি। শুক্রবার সকালে ঝাড়খণ্ডের ধানবাদের কয়লা উত্তোলনের একাধিক ঠিকানায় তল্লাশিতে যান আধিকারিকরা। সেই সব জায়গায় কাগজপত্রে অনিয়মের অভিযোগ ও দুর্নীতির অভিযোগ রয়েছে বলে জানা গিয়েছে। তার মধ্যে রয়েছে একাধিক ব্যবসায়ী, ঠিকাদারের বাড়িও। একইদিনে আর্থিক প্রতারণা মামলায় কলকাতার ৪ ঠিকানায় তল্লাশি চালাচ্ছে সিবিআই।

দীর্ঘদিন ধরেই কয়লা পাচার মামলার তদন্ত চালাচ্ছে কেন্দ্রীয় তদন্তকারী সংস্থা। শুক্রবার সকালে ঝাড়খণ্ডের ধানবাদ কাতরাস রোডের উপর কয়লা ব্যবসায়ী ও বিসিসিএল-র ঠিকাদার এলবি সিং-র বাড়ি সহ বিভিন্ন জায়গায় ইডির আধিকারিকরা অভিযান চালায়। এদিন কেন্দ্রীয় বাহিনীকে সঙ্গে নিয়ে বেশ কয়েকজন ইডি আধিকারিকরা কয়লা ব্যবসায়ী এলবি সিং-র বাড়িতে ঢুকে পড়ে। সূত্র মারফত জানা গিয়েছে, এলবি সিং বিসিসিএল এর বড় ঠিকাদার, কয়লা ব্যবসায়ী সহ তার “দেবপ্রভা” নামে কয়লার আউটসোর্সিং কোম্পানিও রয়েছে। উল্লেখ্য, ঠিকাদার এলবি সিং-এর সংস্থায় এর আগে আয়কর বিভাগ অভিযান চালিয়েছিল। সেই সময় ১০০ কোটি টাকা নগদ বাজেয়াপ্ত করা হয়েছিল। অতীতে সিবিআই অভিযানে বিসিসিএল-এর কয়লা কারবারি এলবি সিং-কে টেন্ডার দুর্নীতিতে অভিযুক্ত করা হয়েছিল। সেই মামলা ECIR হিসাবে নথিভুক্ত করার পরেই ইডি এই মামলার তদন্ত শুরু করেছে।

আরও পড়ুন: পাকাপাকিভাবে রাজ্যে শীত কবে? অবশেষে দিনক্ষণ জানাল আবহাওয়া দফতর

এছাড়াও, ঝাড়খন্ড বাংলা বর্ডার এলাকায় কয়লার সিন্ডিকেট অফিসে ইডির হানা চলছে। কয়লা কারবারি মামলায় ডুবুরডিহি চেকপোষ্ট সংলগ্ন এলাকায় ইডির অভিযান। ইডি সূত্রে খবর, কয়লা কারবারির অফিসে অভিযান চালিয়ে নথিপত্র খতিয়ে দেখা হচ্ছে। অফিসের বাইরে কেন্দ্রীয় বাহিনী মোতায়েন রয়েছে। সেই সব জায়গায় কাগজপত্রে অনিয়মের অভিযোগ রয়েছে বলে জানা গেছে। পাশাপাশি, এলবি সিং- এর ভাই কুম্ভনাথ সিং-র বাড়ি সহ ধানবাদের আরও এক কয়লা ব্যবসায়ী অনিল গোয়েলের বাড়িতেও ইডির আধিকারিকরা অভিযান চালায় বলে জানা গেছে।